Title: ประกาศคณะกรรมการประมงประจำจังหวัดกระบี่ เรื่อง กำหนดเครื่องมือทำการประมง วิธีการทำการประมง และพื้นที่ทำการประมง ที่ห้ามใช้ทำการประมงในที่จับสัตว์น้ำ พ.ศ. 2561

ประกาศคณะกรรมการประมงประจำจังหวัดกระบี่
เรื่อง
กำหนดเครื่องมือทำการประมง วิธีการทำการประมง และพื้นที่ทำการประมง
ที่ห้ามใช้ทำการประมงในที่จับสัตว์น้ำ
พ.ศ. ๒๕๖๑

โดยที่พื้นที่เขตทะเลชายฝั่งของจังหวัดกระบี่
มีระบบนิเวศตามธรรมชาติที่มีความหลากหลายทางชีวภาพ มีความอุดมสมบูรณ์ของทรัพยากรสัตว์น้ำและเป็นแหล่งอาศัยแพร่ขยายพันธุ์ของสัตว์น้ำที่สำคัญ
แต่มีชาวประมงได้พัฒนาและดัดแปลงเครื่องมือให้มีประสิทธิภาพในการจับสัตว์น้ำเพิ่มมากขึ้นอีก
ทั้งเครื่องมือบางชนิดเป็นอันตรายต่อปลาพะยูนและเต่าทะเล นอกจากนี้เครื่องมือบางชนิดมีลักษณะยึดครองพื้นที่ทำการประมงในทะเลทำให้ส่งผลกระทบต่อพื้นที่ทำการประมงของเครื่องมือทำการประมงพื้นบ้านประเภทอื่น
หากปล่อยให้มีการทำการประมงด้วยเครื่องมือทำการประมงและวิธีการทำการประมงดังกล่าวต่อไป
จะเกิดการทำลายระบบนิเวศของท้องทะเลและส่งผลกระทบต่อทรัพยากรสัตว์น้ำอย่างรุนแรงรวมทั้งเกิดความขัดแย้งของชาวประมงในพื้นที่
 ดังนั้น
เพื่อป้องกันและขจัดการทำการประมงที่เกินศักยภาพการผลิตและขีดความสามารถในการทำการประมงส่วนเกินตลอดจนควบคุมมิให้การทำการประมงมีผลบั่นทอนความยั่งยืนของทรัพยากรสัตว์น้ำและป้องกันความขัดแย้งในการทำการประมง
จึงเป็นเหตุฉุกเฉินและมีความจำเป็นเร่งด่วน
สมควรกำหนดมาตรการอนุรักษ์และบริหารจัดการให้เกิดความสมดุลทางธรรมชาติและรักษาทรัพยากรสัตว์น้ำและระบบนิเวศไว้อย่างยั่งยืน
ตามหลักการป้องกันล่วงหน้า

อาศัยอำนาจตามความในมาตรา ๒๘ วรรคหนึ่ง (๓) และวรรคสอง
และมาตรา ๗๑ (๑) แห่งพระราชกำหนดการประมง พ.ศ. ๒๕๕๘
คณะกรรมการประมงประจำจังหวัดกระบี่ออกประกาศไว้ ดังต่อไปนี้

ข้อ ๑
 ห้ามมิให้ผู้ใดใช้เครื่องมือทำการประมงหรือวิธีการทำการประมงดังต่อไปนี้
ทำการประมงในที่จับสัตว์น้ำเขตทะเลชายฝั่ง จังหวัดกระบี่
(๑) อวนติดตาที่มีความลึกมากกว่า ๓๐๐ ช่องตา
และความยาวมากกว่า ๑,๕๐๐ เมตร
(๒)
อวนหมึก ที่มีความยาวอวนมากกว่า ๑,๕๐๐ เมตร ต่อเรือประมง ๑ ลำ
(๓)
ลอบปูทุกชนิดที่มีช่องตาอวนโดยรอบ น้อยกว่า ๒.๕ นิ้ว หรือใช้ทำการประมงมากกว่า ๓๐๐
ลูกต่อเรือประมง ๑ ลำ
(๔)
ลอบหมึกสายที่ใช้ในการทำการประมงมากกว่า ๕๐๐ ลูก ต่อเรือประมง ๑ ลำ
(๕)
แห อวนครอบ อวนช้อนหรืออวนยกหมึก ที่ใช้ประกอบเครื่องปั่นไฟ
(๖)
เบ็ดราไว
(๗)
อวนปลากระเบน
(๘)
อวนหรือข่ายซึ่งใช้ประกอบกับเครื่องมือกระทุ้งน้ำ
(๙) ปืนฉมวก
หรือเครื่องมืออื่นใดที่มีลักษณะและวิธีการใช้ที่คล้ายคลึงกันประกอบเครื่องประดาน้ำหรือปั้มลม
ประกอบแสงไฟ
(๑๐) เครื่องมือทำการประมงประเภทโป๊ะ ยอปีก ช้อนปีก
ไซปีก
หรือเครื่องมืออื่นใดที่เรียกชื่อเป็นอย่างอื่นที่มีลักษณะและวิธีการใช้ที่คล้ายคลึงกัน

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๑๙ มีนาคม พ.ศ.
๒๕๖๑
พันตำรวจโท หม่อมหลวงกิติบดี  ประวิตร
ผู้ว่าราชการจังหวัดกระบี่
ประธานกรรมการประมงประจำจังหวัดกระบี่

ปวันวิทย์/จัดทำ
๑
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๙๔ ง/หน้า ๗/๒๕ เมษายน ๒๕๖๑